<document celex="IP-05-1217" lang="da">
    <p align="right">
      Bruxelles, 4 oktober 2005
    </p>
    <h1>
      <a name="Heading4" id="Heading4"></a><b>Kommissionen opretter et forbrugerwebsted for prisen på roaming i Europa</b>
    </h1>
    <p>
      <b><i>Europa-Kommissionen oprettede i dag et nyt websted, som skal bistå forbrugerne med at få den mest fordelagtige pris, når de benytter deres mobiltelefon i udlandet. Med dette for øje
      offentliggøres på webstedet de officielle roamingtakster for operatører i alle EU's 25 medlemsstater. Oplysningerne om oprettelsen af dette websted fremkom i juli, da medlem af Kommissionen
      Viviane Reding påpegede den høje pris for at benytte mobiltelefoner i udlandet og det nødvendige i, at taksterne blev gjort mere gennemsigtige. Via tabeller over udvalgte takster og direkte
      link til mobiloperatører i EU skal webstedet give forbrugerne i EU en konkret idé om de takster, de sandsynligvis vil komme til at betale, når de tager på ferie, og gode råd og tips om, hvordan
      de kan formindske deres regninger for international roaming. Siden der blev givet meddelelse om webstedet lige før sommeren 2005, har der været tegn på en begyndende øget konkurrence, navnlig
      blandt visse operatører, der tilbyder særlige ferietakster og andre takstpakker.</i></b>
    </p>
    <p>
      "Kun en velinformeret forbruger er en velforberedt forbruger", sagde kommissær for informationssamfund og medier Viviane Reding og fortsatte: "Nu da vi har oplevet så store fremskridt med andre
      telekommunikationstjenester i Europa, har man svært ved at tro på, at det skal koste så meget at benytte mobiltelefonen i udlandet. Derfor vil Kommissionen med dette nye websted, der
      præsenteres i dag, give forbrugeren den viden, der skal til for at træffe et velinformeret valg, for derved at øge konkurrencen i branchen og anspore til, at dens priser gøres både rimeligere
      og mere entydige".
    </p>
    <p>
      Kommissionens nye websted, som oprettes i dag, giver forbrugerne et udvalg af takster for samtaler med en lang række destinationer for alle mobilnetoperatører i alle EU's 25 medlemsstater.
      Desuden skal det gøre det lettere for forbrugeren at få flere detaljer ved hjælp af direkte link til alle EU-operatørernes websteder for roamingtakster og andre nyttige kontakter, hvor der kan
      indhentes yderligere oplysninger. Dette omfatter bl.a. rådgivning i, hvorledes man kan opnå den laveste pris, og oplysning om kontaktsteder, hvis der opstår problemer eller skal klages.
    </p>
    <p>
      Kommissionens nye forbrugerwebsted indeholder ikke en komplet liste over alle de mange tusinde takster i EU, men giver på en brugervenlig måde et overblik over et betydeligt antal takster, som
      giver forbrugerne et klart indtryk af de takster, de sandsynligvis vil komme til at betale, når de rejser i udlandet i Europa. Webstedet viser priserne for roaming i september 2005 og vil blive
      opdateret hvert halve år.
    </p>
    <p>
      Dette initiativ fra Kommissionens side suppleres med de 25 nationale telemyndigheders arbejde. De nationale telemyndigheder arbejder tæt sammen med Kommissionens tjenestegrene om spørgsmålet om
      priserne for roaming og gav for nylig i de europæiske tilsynsmyndigheders gruppe (ERG), der har til opgave at sikre ensartede forskrifter i Europa, meddelelse om en yderligere indsats til
      sikring af gennemsigtige takster for international roaming. Kommissær Viviane Reding præsenterede derfor i dag Kommissionens nye websted sammen med Jørgen Abild Andersen, der er direktør for
      den danske IT- og telestyrelse og siddende formand for ERG.
    </p>
    <p>
      Kommissionen regner med, at disse europæiske og nationale foranstaltninger tilsammen vil anspore operatørerne til at tilbyde deres kunder lavere og rimeligere priser.
    </p>
    <p>
      <b>Baggrund:</b>
    </p>
    <p>
      Ved "international roaming" forstås mobiltelefonejernes mulighed for at benytte deres mobiltelefon, medens de rejser i udlandet. Brugerne kan ringe op og modtage opkald via samme telefonnummer
      som i hjemlandet. For at dette skal være muligt, skal en mobilnetoperatør have indgået aftaler med operatører i andre lande om international roaming.
    </p>
    <p>
      Kommissionen iværksatte i 2000 en omfattende kartelundersøgelse af detail- og engrospriserne for roaming i Europa, fordi der var en formodning om, at de var overdrevent høje. Undersøgelsen
      førte til, at der blev indledt en særskilt kartelprocedure efter EF-traktatens bestemmelser om misbrug af monopolstilling (artikel 82) mod mobiloperatører i Tyskland og Det Forenede Kongerige
      for overdrevent høje engrospriser for international roaming. Hidtil har disse procedurer ført til, at der er meddelt et antal klagepunkter (se <a href=
      "http://europa.eu.int/rapid/pressReleasesAction.do?reference=IP/04/994&amp;format=HTML&amp;aged=1&amp;language=EN&amp;guiLanguage=en">IP/04/994</a> og <a href=
      "http://europa.eu.int/rapid/pressReleasesAction.do?reference=IP/05/161&amp;format=HTML&amp;aged=1&amp;language=EN&amp;guiLanguage=en">IP/05/161</a>), og de er stadig i gang. Desuden har
      Kommissionen siden 2004 holdt et vågent øje med de to strategiske alliancer, der er skabt for at forbedre de internationale roamingtjenester ("Starmap" og "Freemove"), for at forvisse sig om,
      at de efterlever EF-traktatens bestemmelser om restriktive forretningsmetoder (artikel 81).
    </p>
    <p>
      Sideløbende med ovennævnte udviklingsforløb har Kommissionen arbejdet med spørgsmålet om detailpriserne for roaming siden december 2004, da ERG – den af Kommissionen nedsatte gruppe af
      nationale telemyndigheder, der har til opgave at koordinere forskrifterne om elektronisk kommunikation overalt i EU – påbegyndte en koordineret undersøgelse af de internationale engrospriser,
      som mobiloperatørerne tager af hinanden for roaming (se <a href=
      "http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      Disse undersøgelser er stadig i gang og kom i maj ind i en ny fase, idet de nationale telemyndigheder nu på grundlag af en fælles approach, som man nåede til enighed om på et ERG-møde i maj, er
      i færd med at analysere deres nationale markeder. De vil til rette tid give Kommissionen oplysning om deres planlagte beslutninger. "Detailpriserne ligger i øjeblikket på et særdeles højt
      niveau, uden at der er nogen klar begrundelse for det", siger ERG i en af sine konklusioner; se
    </p>
    <p>
      <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a>
    </p>
    <p>
      I juli 2005 gav kommissær Viviane Reding meddelelse om, at hun agtede at oprette et websted, som kunne gøre forbrugerpriserne i forbindelse med international roaming mere gennemsigtige (se
      IP/05/901). Det foreliggende websted er en konkret reaktion fra EU's side på den aktuelle formodning om, at priserne for international roaming ligger på et urimeligt højt niveau.
    </p>
    <p>
      Kommissionens nye forbrugerwebsted for priserne for roaming findes på:
    </p>
    <p>
      <a href="http://europa.eu.int/information_society/roaming">http://europa.eu.int/information_society/roaming</a>
    </p>
    <p>
      <a href="http://europa.eu.int/information_society/doc/factsheets/051-roaming.pdf">http://europa.eu.int/information_society/doc/factsheets/051-roaming.pdf</a>
    </p>
    <p>
      Se også <a href="http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>.
    </p>
  </document>